Polisie waarsku ná 2de kaping in twee dae in PE | News24
Polisie waarsku ná 2de kaping in twee dae in PE
Kapt. Sandra Janse van Rensburg, polisiewoordvoerder.
DIE polisie het 'n waarskuwing aan motorbestuurders gerig om altyd op hul hoede te wees ná 'n tweede kaping in twee dae in Port Elizabeth.
Kapt. Sandra Janse van Rensburg, polisiewoordvoerder, sê 'n 32-jarige vrou het Vrydag omstreeks 4nm in haar motor gesit by 'n oop veld naby die krematorium in Walmer toe sy deur 'n man genader is wat 'n sigaret by haar gevra het.
Hy het haar daarna beveel om uit die motor te klim en 'n skoot in die grond geskiet.
Volgens Janse van Rensburg het hy gesê sy kan later haar motor, 'n Suzuki Alto, kry en het weggejaag.
Sy is nie beseer in die voorval nie. Die motor is dieselfde dag omstreeks 6nm in die Walmer-township gevind.
Dié kaping het plaasgevind 'n dag nadat 'n Gautengse sakeman (73) Donderdag by 'n gastehuis in Skegnessweg, Somerstrand, gekaap is. Die gekaapte motor, 'n Nissan Tiida, is later in Forest Hill gevind.
" 'n Mens kan nie eintlik net sê dat mense afgeleë gebiede moet vermy nie, want die sakeman is by 'n gastehuis gekaap," sê Janse van Rensburg.
"Motorbestuurders en hul passasiers moet ten alle tye op hul hoede wees en noukeurig let op wat in hul omgewing aan die gang is."
Volgens Janse van Rensburg gaan dit vir kapers soms nie oor die motor nie, maar oor wat in die motor is wat hulle kan steel.